**BERETNING 2022-23**

**Motionister** **og Intern** v/Sven-Erik Hørmann

Når man bliver ældre – bliver man også lidt mere nostalgisk – og da jeg startede med at spille badminton i GSB i 1980 fyldte motionisterne banerne hver aften hele ugen fra 18-23 - selv om lørdagen blev der spillet på banerne og der var ventelister– i dag spiller de såkaldte motionister mandag fra 19-20, tirsdag fra 20-21 og onsdag fra 19-21. Og der er stadig ledige baner i disse tidsrum.

Det er heldigvis ikke ensbetydende med, at vi er blevet så mange færre, der spiller badminton.

Nej kært barn har mange navne – så nu er det voksenfjer, dagbadminton, Intern og Veteraner der fylder banerne. Læs mere om dem i de andre beretninger.

 Vi er blevet færre af dem, som blot hygger sig på banen en time om ugen – men kan samtidig glæde os over, at mange ikke har forladt badminton – men blot har søgt større udfordringer i GSB’s andre afdelinger.

**Intern**

 Intern er for de motionister, som også er lidt konkurrencemennesker - og som har lyst til at deltage i Internturneringen, hvor en række hold spiller mod hinanden hen over sæsonen 10-12 gange - og så foregår det om søndagen i tidsrummet 10-13. Turneringen er også kendetegnet ved sit sociale samvær - hver turneringsrunde startes eksempelvis med fælles morgenmad.

På Intern har vi desværre mærket en decideret tilbagegang over de senere år – og frafaldet opvejes ikke af en fornyet tilgang. Tværtimod.

For igen at være lidt nostalgisk – da jeg startede var vi 16 hold med 14 spillere pr. hold – i denne sæson kunne vi med nød og næppe samle 3 hold med 12 deltagere.

Men vi havde nogle gode kampe – og på grund af antallet af hold - spillede vi to kampe mod hinanden hen over sæsonen.

Vi har desværre måtte konstatere, at det for den kommende sæson ikke har været muligt at etablere en Internturnering hen over vinteren - som vi har gjort igennem år tider – der var simpelthen for få spillere.

Nedlægge Internafdelingen – var der absolut ikke stemning for – og alle vil alle gøre deres til, at vi kan tiltrække nye spillere – og genoplive den gamle Internturnering.

I den igangværende sæson har vi startet et nyt koncept op for dem som gerne vil fortsætte med Intern.

I stedet for holdturnering – afholdes der nu en double turnering hen over sæsonen – hvor man på hver spilledag - spiller 3 kampe med 3 forskellige medspillere – hver vundet kamp giver et point – og når sæsonen er afsluttet – vil den med flest point blive kåret som årets Internspiller.

Vi har indtil nu kun afviklet en runde – men det virker som det er et koncept der fungerer - og som spillerne virker glade og tilfredse med.

Vi håber alle det lykkes at få tilført nye spillere – så vi kan bevare Internafdelingen.

Sven-Erik